Η ανακοίνωση καθορίζει τα στοιχεία μιας στρατηγικής της Ευρωπαϊκής Ένωσης (ΕΕ) (προς έγκριση από το Συμβούλιο) σχετικά με τον τρόπο με τον οποίο η ΕΕ μπορεί να συμβάλει καλύτερα και πιο δυναμικά στην επίτευξη βιώσιμης πολιτικής λύσης στη Συρία, βάσει του ισχύοντος πλαισίου που έχει συμφωνηθεί σε επίπεδο Ηνωμένων Εθνών. Η ανακοίνωση είναι το πιο πρόσφατο στρατηγικό έγγραφο που αφορά τη συριακή κρίση. Ακολουθεί τη στρατηγική της ΕΕ για τη Συρία που παρουσιάστηκε τον Μάρτιο του 2015 (και επανεξετάστηκε το 2016) ως μέρος της περιφερειακής στρατηγικής της ΕΕ για τη Συρία και το Ιράκ, καθώς και για την απειλή του ISIL/Da’esh. Το παρόν έγγραφο έπεται ανακοίνωσης του 2013 για μια συνολική προσέγγιση της συριακής κρίσης. Στρατηγικοί στόχοι Η ανακοίνωση ορίζει 5 στρατηγικούς στόχους: Μία Συρία — μια ενωμένη και εδαφικά αδιαίρετη χώρα για όλους τους Σύριους πολίτες. Μια δημοκρατική Συρία — με νόμιμη κυβέρνηση και πλουραλιστικό πολιτικό σύστημα που σέβεται το κράτος δικαίου και τα ατομικά δικαιώματα με βάση την ισοτιμία των πολιτών. Μια Συρία που χαρακτηρίζεται από πολυμορφία χωρίς αποκλεισμούς — μια πολυπολιτισμική χώρα στην οποία όλες οι εθνικές και θρησκευτικές ομάδες αισθάνονται ότι οι ταυτότητές τους προστατεύονται και ότι έχουν ίση πρόσβαση στη διακυβέρνηση. Μια ισχυρή και ασφαλής Συρία — ένα αποτελεσματικό κράτος με λειτουργικούς θεσμούς που δίνει έμφαση στην ασφάλεια και στις υπηρεσίες των πολιτών, με ενιαίο εθνικό στρατό, αστυνομικές δυνάμεις και δυνάμεις ασφαλείας που υπόκεινται στην αρχή της λογοδοσίας. Μια Συρία που χαρακτηρίζεται από σταθερότητα — με σταθερό πολιτικό σύστημα και ισχυρή οικονομία, που παρέχει κατάλληλη εκπαίδευση και ιατροφαρμακευτική περίθαλψη στους πολίτες της και ταυτόχρονα είναι ελκυστική για ξένες επενδύσεις, διατηρεί καλές σχέσεις με όλους τους γείτονές της και καθίσταται εποικοδομητικός εταίρος στη διεθνή κοινότητα. Είναι ευκταίο η επίτευξη των παρόντων στόχων να οδηγήσει στην ασφαλή, αξιοπρεπή και εθελοντική επιστροφή των προσφύγων και άλλων εκτοπισθέντων. Επιμέρους στόχοι Στην ανακοίνωση αξιολογούνται οι κίνδυνοι και οι απειλές που συνεπάγεται ο πόλεμος στη Συρία για τα βασικά συμφέροντα της ΕΕ, καθώς και για την περιφερειακή και παγκόσμια σταθερότητα. Σε αυτό το πλαίσιο, προβλέπεται ένας κατάλογος των επιμέρους στόχων της ΕΕ στους οποίους περιλαμβάνονται τα εξής: η λήξη του πολέμου μέσω μιας διαδικασίας πολιτικής μετάβασης που θα αποτελέσει αντικείμενο διαπραγματεύσεων μεταξύ των αντιμαχόμενων μερών με τη στήριξη του Ειδικού Απεσταλμένου των Ηνωμένων Εθνών για τη Συρία και βασικών διεθνών και περιφερειακών παραγόντων· η προώθηση ουσιαστικής μετάβασης χωρίς αποκλεισμούς στη Συρία μέσω της παροχής στήριξης για την ενίσχυση της αντιπολίτευσης, σύμφωνα με την απόφαση του Συμβουλίου Ασφαλείας των Ηνωμένων Εθνών αριθ. 2254 και το ανακοινωθέν της Γενεύης· η προαγωγή της δημοκρατίας, των ανθρώπινων δικαιωμάτων και της ελευθερίας λόγου μέσω της ενίσχυσης των οργανώσεων της κοινωνίας των πολιτών στη Συρία· η προώθηση της διαδικασίας εθνικής συμφιλίωσης με βάση προσπάθειες οικοδόμησης της ειρήνης και καταπολέμησης του βίαιου εξτρεμισμού και των θρησκευτικών συγκρούσεων, συμπεριλαμβανομένης μιας προσέγγισης για τη μεταβατική δικαιοσύνη που θα πρέπει να περιλαμβάνει τη λογοδοσία για εγκλήματα πολέμου· η διάσωση ζωών με την αντιμετώπιση των ανθρωπιστικών αναγκών των πλέον ευάλωτων Σύριων με έγκαιρο, αποτελεσματικό και αποδοτικό τρόπο βάσει αρχών· η στήριξη της ανθεκτικότητας του συριακού πληθυσμού, καθώς και των θεσμών και της κοινωνίας της Συρίας. Δράσεις Για την υλοποίηση αυτών των επιμέρους στόχων, η ανακοίνωση θεσπίζει ορισμένες δράσεις οι οποίες πρέπει να διεξαχθούν σε στενή συνεργασία με τους περιφερειακούς εταίρους και τους διεθνείς οργανισμούς. Αυτές οι δράσεις περιλαμβάνουν τα εξής: την ανάληψη πρωτοβουλίας σε συντονισμό με τα Ηνωμένα Έθνη για την καθιέρωση πολιτικού διαλόγου με βασικούς παράγοντες της περιοχής ώστε να εξευρεθεί κοινό έδαφος όσον αφορά την τελική κατάσταση στη Συρία και να προσδιοριστούν οι όροι για τη διαδικασία συμφιλίωσης και ανασυγκρότησης· την πρωτοβουλία της ΕΕ για τη στήριξη της ειρηνευτικής διαδικασίας στη Συρία η οποία αφορά την ανάπτυξη μιας συγκεκριμένης πλατφόρμας με σκοπό τη στήριξη της ειρηνευτικής διαδικασίας και της εκεχειρίας, την ενίσχυση των κομμάτων της αντιπολίτευσης και τη συμβολή στον διάλογο με την κοινωνία των πολιτών· την ενθάρρυνση του διαλόγου μεταξύ ομάδων της αντιπολίτευσης και συριακών ενδιαφερόμενων μερών, όπως είναι οργανώσεις της κοινωνίας των πολιτών, θρησκευτικοί και φυλετικοί ηγέτες, η επιχειρηματική κοινότητα και οι ενώσεις των γυναικών, με σκοπό την ενσωμάτωση των απόψεών τους σε μια πολιτική πλατφόρμα· τη συνδρομή των διαφόρων τμημάτων της συριακής κοινωνίας ώστε να στηρίξουν την ειρηνική συνύπαρξη και την ανθεκτικότητα των κοινοτήτων ως προϋπόθεση για την οικοδόμηση μιας μελλοντικής δημοκρατικής Συρίας. Έγκαιρος σχεδιασμός για την ανασυγκρότηση και τη μετάβαση Προκειμένου να εξασφαλιστεί η δυνατότητα ταχείας και αποτελεσματικής δράσης μετά την έναρξη της διαδικασίας πολιτικής μετάβασης, η ανακοίνωση περιλαμβάνει βήματα που καλύπτουν τα εξής: τον σχεδιασμό για το διάστημα μετά την υπογραφή συμφωνίας — ο σχεδιασμός περιλαμβάνει τη συνέχιση της συμμετοχής και της συμβολής στη διαδικασία σχεδιασμού για το μετά την υπογραφή της συμφωνίας διάστημα η οποία διεξάγεται από τη διυπηρεσιακή ειδική ομάδα των Ηνωμένων Εθνών· τον ρόλο της ΕΕ στην ανασυγκρότηση της Συρίας — σε αυτόν περιλαμβάνονται η άρση των κυρώσεων, η επανέναρξη της συνεργασίας και η κινητοποίηση της χρηματοδότησης.